**Dyddiad cyhoeddi:** 24 Mawrth 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

*“Rydyn ni’n byw wrth ymyl lle mae rhywfaint o’r Metro newydd yn mynd. Rydyn ni yn Nhŷ-isaf, ger gorsaf Danescourt ac mae’r rheilffordd yn rhedeg ar hyd ein ffin. Byddwn i’n dweud o fewn pellter arcio i’r llinellau uwchben newydd hyn.*

*Gallai hyn achosi gwir berygl o drydanu i ni fel teulu ac rydym hefyd yn poeni am effaith ymbelydredd EMF ar ein plant ifanc (a ni ein hunain) heb sôn am yr effaith weledol, ac felly’n rydym yn debygol iawn o golli gwerth i’n heiddo.*

*Pa astudiaethau y gallwch gyfeirio atynt mewn perthynas â’r effaith ar iechyd y rheini sydd yn byw mor agos, a’ch cyfrifoldeb fel cwmni am achosi cysylltiad o’r fath yn fwriadol? O’n hymchwil, mae’r llinellau hyn yn rhy agos i fod yn ddiogel i’n heiddo.*

*Allech chi roi lleoliad y pyst i mi mewn perthynas â’n heiddo ni hefyd os gwelwch yn dda.”*

**Ar ôl adolygu eich cwestiynau, rydyn ni’n gallu darparu’r wybodaeth ganlynol:**

Mae trydaneiddio ein trac a’r holl rannau byw cysylltiedig wedi’u dylunio i fod ymhell y tu mewn i ffin y rheilffordd, a byddwn yn sicrhau bod y gofyniad diogelwch allweddol hwn yn cael ei fodloni ar gyfer ein holl gymdogion wrth ochr y rheilffordd. Byddwn yn bodloni, o leiaf, y safonau rhyngwladol ar gyfer y cliriad hwn ac yn y rhan fwyaf o leoliadau, byddwn yn rhagori ar y safonau hyn. Mae’r Bwrdd Diogelwch a Safonau Rheilffyrdd wedi adolygu’r defnydd o Reoliadau Rheoli Meysydd Electromagnetig yn y Gwaith (‘CEMFAW’) – gweler GGN1620 sydd ynghlwm) ac wedi nodi mai dim ond yn agos at y wifren gyswllt fyw a’r cylched dychwelyd y canfyddir ymbelydredd EMF.

Sylwch fod GGN1620 yn cyfeirio at ddogfen arall sy’n rhoi arweiniad ar gymhwyso Rheoliadau CEMFAW yn yr amgylchedd rheilffyrdd, ‘Canllawiau’r Awdurdod Gweithredol Iechyd a Diogelwch’, sy’n nodi’r prosesau cyffredinol ar gyfer cydymffurfio â gofynion Rheoliadau CEMFAW ac sydd ar gael yma: [A guide to the Control of Electromagnetic Fields at Work Regulations 2016 (hse.gov.uk)](https://www.hse.gov.uk/pubns/books/hsg281.htm). Byddem hefyd yn tynnu eich sylw at ddeunydd darllen pellach gan y grŵp Trydaneiddio Llinellau Uwchben ar gyfer Rheilffyrdd ynghylch sut mae’r cyfarpar hwn yn gweithio, sydd i’w weld yma: [Download the 6th Edition PDF – Overhead Line Electrification for Railways (ocs4rail.com)](https://ocs4rail.com/downloads/)

Fel cymhariaeth, dylai’r cyhoedd gymharu meysydd electromagnetig llinellau uwchben â’r rheini sy’n dod o geblau prif gyflenwad foltedd isel ar balmentydd y stryd y tu allan i’w cartrefi, ble gall yr ampau fod yn sylweddol uwch.

O ran prisiau eiddo; pan fydd yn weithredol, mae rheilffordd drydan yn llawer glanach ac yn dawelach na’r gwasanaeth disel presennol. Ni fydd y trenau’n cynhyrchu unrhyw nwyon egsôst ac maent yn llawer ysgafnach, sy’n golygu y byddant yn cynhyrchu llawer llai o sŵn, tra bo’r moduron tyniant trydan yn dawelach hefyd. Mae economïau lleol sy’n cael eu gwasanaethu gan reilffyrdd wedi’u trydaneiddio hefyd yn elwa o’r hyn sy’n cael ei alw’n ‘effaith gwreichion’, lle canfuwyd bod poblogaethau o gymudwyr yn cael eu denu at ardaloedd lle gallant ddisgwyl gwell profiad ar gerbydau newydd ac amseroedd teithio mwy effeithlon. O’r herwydd, os yw eiddo mewn dalgylch agos i orsaf drenau sy’n cael ei gwasanaethu gan reilffordd wedi’i thrydaneiddio, mae hyn yn debygol o gael effaith gadarnhaol.

Er y bydd y strwythurau Llinellau Uwchben yn cael effaith weledol amlwg, mae hyn oherwydd eu bod yn newydd. Wrth gymharu â’r dodrefn stryd presennol, mae’r mastiau Llinellau Uwchben sy’n cael eu gosod ar y rheilffordd yn llawer llai niferus na’r polion telegraff, y goleuadau stryd a’r peilonau rydyn ni wedi arfer eu gweld.

Er nad yw union fanylion eich cyfeiriad wedi cael eu darparu, rydyn ni’n credu bod lleoliadau’r mastiau y tu allan i’r eiddo fel a ganlyn:

*A picture containing radar chart

Description automatically generated*

Rydych yn nodi bod yr offer Llinell Uwchben o fewn pellter arcio i’ch gardd, ond heb eich union fanylion eich cyfeiriad, ni allwn ddarparu rhagor o wybodaeth am leoliad ein mastiau a amlinellwyd ym mharagraff cyntaf ein hymateb. Os ydych chi’n dal yn bryderus, rydyn ni’n eich annog i gysylltu â’n tîm Ymgysylltu â Rhanddeiliaid, sy’n ymgysylltu â’n cymdogion wrth ymyl y cledrau ac sy’n gallu cynnig rhagor o gymorth. Mae modd cysylltu â nhw yma: [engagement@tfw.wales](mailto:engagement@tfw.wales) (sylwer nad yw’r tîm Ymgysylltu â Rhanddeiliaid yn gallu prosesu cwynion).

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod yn dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu [freedomofinformation@tfw.wales](mailto:freedomofinformation@tfw.wales). Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: <https://ico.org.uk/make-a-complaint/>

Yr adran berthnasol i’w dewis fydd "Gwybodaeth Swyddogol neu Gyhoeddus".